詩寄懶翁兼簡士特溫其原仲致仲昆季
作者：劉子翬
朝代：宋

paragraphs: 懶翁疏散無與儔，結菴名懶山之幽。
蕭然杖屨巖壑裏，似是當年嵇阮流。
云何出處戾初志，束書負劍俄西遊。
悲猿攀車鶴卧轍，去意勇决誰能留。
菴垂鐵鎖人跡斷，破窗鳴紙風颼颼。
曳裾我昔翁門客，豈知繼踵居翁室。
里閭應記往還頻，猿鶴乍驚賓主易。
爾來庭戶已更創，尚榜翁名志陳迹。
傍菴小樹昔親栽，鑿沼今遷在簷北。
我山亭闞舊牆東，此景新成翁未識。
遥知捧檄遵歸途，摘山官况今何如。
書來頗厭作吏冗，俸祿僅可供妻孥。
趨庭日一見官長，脚靴手板常睢盱。
簿書有程那得懶，却視故隠真蘧廬。
寄聲頻慰吾人望，往時交友皆無恙。
鵝峰諸劉更互來，清湖居士時相訪。
中郎司戶又繼歸，酒社文盟氣增壯。
我慚淺拙難强陪，每憶翁才真輩行。
拂衣早赴竹林期，莫遣移文重前謗。